*Szabó T. Anna*

**Famese**

Volt egyszer egy facsalád,

nem volt családfája,

a sok kicsi facsemete

csak felnyurgult, úgy nőtt bele

a faiskolába.

„Értitek a faanyagot?

Minek vágtok fapofát?”

Így faggatta őket legott

a fatanár uraság.

De a sok kis facsemete

inkább csak fagottozott,

fabulákat fabrikált, vagy

fafagyit falatozott,

de a fatudományokhoz

fajankónak bizonyult,

a többi fakockafejhez

sehogyan se viszonyult.

Eladdig, hogy a fatanár

elfakulva kifakadt:

„Hű, favilla, fakarika!

Ki, fakanál, ki, fakard!

Azt a fancsali fajzatát! Na, majd megraklak, ne félj!

Fakupa lesz belőletek, vagy fakutya, sőt, fahéj!

Nem famulus! Mért kupáljam hát akkor fafejetek?

Ilyen fanyar és fantaszta fákat nem is ismerek!

Faramuci, faragatlan farizeus farakás!”

Addig-addig ordított, míg berekedt a fatanár,

belefásult, és belátta, hogy fatális tévedés

ennyi bunkó, tuskó fattyat tovább nyesegetni, és –

„Fabatkát se ér”-t kiáltva –

nem engedte őket többet

a faiskolába.

Így telt hát be a fa-fátum

a pofátlan fapofákon.